26Η ΕΤΗΣΙΑ ΕΚΘΕΣΗ ΔΡΑΣΤΗΡΙΟΤΗΤΩΝ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΓΙΑ ΤΗΝ ΑΣΦΑΛΕΙΑ, ΤΗΝ ΥΓΙΕΙΝΗ ΚΑΙ ΤΗΝ ΠΡΟΣΤΑΣΙΑ ΤΗΣ ΥΓΕΙΑΣ ΣΤΟ ΧΩΡΟ ΕΡΓΑΣΙΑΣ 2001

ΠΙΝΑΚΑΣ ΠΕΡΙΕΧΟΜΕΝΩΝ

ΣΥΝΟΨΗ

1. ΧΑΡΑΚΤΗΡΙΣΤΙΚΑ ΤΗΣ ΕΠΙΤΡΟΠΗΣ

1.1. Ίδρυση, αρμοδιότητες και εντολή

1.2. Δομή και λειτουργία

2. ΟΙ ΔΡΑΣΤΗΡΙΟΤΗΤΕΣ ΤΟ 2001

2.1. 24η έκθεση δραστηριοτήτων της ΣΕΑΥΥ

2.2. Γνώμες που εγκρίθηκαν

2.2.1. Γνώμη της επιτροπής (έγγραφο 1/00) σχετικά με τα σχέδια εντολών τυποποίησης προς τα ευρωπαϊκά όργανα τυποποίησης που περιέχονται στα έγγραφα 3/2001, 2001/5, 2001/99 αναθ.1, 19/2000 και 4/2000 αναθ.1

2.2.2. Γνώμη της επιτροπής (έγγραφο 0860/2/00) σχετικά με τις πολυεπιστημονικές υπηρεσίες προστασίας και πρόληψης και την ιατρική παρακολούθηση

2.2.3. Γνώμη της επιτροπής (έγγραφο 0702/1/01) σχετικά με το σχέδιο πρότασης οδηγίας της Επιτροπής για τον καθορισμό δεύτερου καταλόγου ενδεικτικών οριακών τιμών επαγγελματικής έκθεσης στο πλαίσιο της οδηγίας 98/24/ΕΚ

2.2.4. Γνώμη της επιτροπής (έγγραφο 0983/1/01) σχετικά με τις μυοσκελετικές διαταραχές

2.2.5. Γνώμη της επιτροπής (έγγραφο 2505/1/01) σχετικά με τη νέα κοινοτική στρατηγική στον τομέα της υγείας και της ασφάλειας στην εργασία 2002-2006

2.2.6. Γνώμη της επιτροπής (έγγραφο 1947/2/01) σχετικά με το Λευκό Βιβλίο για τη μελλοντική στρατηγική στον τομέα των χημικών ουσιών

2.2.7. Γνώμη της επιτροπής (έγγραφο 1564/2/01) σχετικά με τη βία στην εργασία

2.2.8. Προσωρινή γνώμη της επιτροπής (έγγραφο 2107/1/01) σχετικά με την έκθεση για τον Ευρωπαϊκό Οργανισμό για την Υγεία και την Ασφάλεια στην Εργασία

2.2.9. Γνώμη της επιτροπής για το σχέδιο προγράμματος εργασιών του Οργανισμού του Μπιλμπάο για το έτος 2002

2.3. Λειτουργικές διαδικασίες

2.3.1. Πρόγραμμα εργασίας για το 2002

3. ΔΡΑΣΤΗΡΙΟΤΗΤΕΣ ΤΩΝ ΟΜΑΔΩΝ/ΔΟΜΗ ΣΤΑ ΤΕΛΗ ΤΟΥ ΕΤΟΥΣ

3.1. Ομάδες εργασίας που λειτουργούσαν το 2001 και συνεχίζουν τις εργασίες τους το 2002

3.1.1. Προγραμματισμός

3.1.2. Τυποποίηση

3.1.3. Έκθεση σχετικά με τον Ευρωπαϊκό Οργανισμό για την ασφάλεια και την προστασία της υγείας στην εργασία

3.1.4. Τηλεργασία

3.1.5. Επαγγελματικές ασθένειες

3.1.6. ATEX

3.2. Δημιουργία ομάδων εργασίας το 2001

3.2.1. Κοινοτική στρατηγική 2002-2006 (έγγραφο 0994/01)

3.2.2. Υγεία και ασφάλεια στο νοσηλευτικό τομέα (έγγραφο 2103/1/01)

3.2.3. Αλιεία (έγγραφο 2504/01)

3.2.4. Χημικές ουσίες στο χώρο εργασίας (έγγραφο 2502/1/01)

3.3. Διάλυση ομάδων εργασίας

3.3.1. Πολυεπιστημονικές υπηρεσίες προστασίας και πρόληψης / Ιατρική επίβλεψη των εργαζομένων

3.3.2. Μυοσκελετικές διαταραχές

3.3.3. Καθορισμός επιπέδων έκθεσης

3.3.4. Κατευθυντήριες γραμμές σχετικά με τις χημικές ουσίες

3.3.5. Πρόληψη της βίας στο χώρο εργασίας

4. ΣΥΝΕΡΓΑΣΙΑ ΜΕ ΑΛΛΟΥΣ ΟΡΓΑΝΙΣΜΟΥΣ

4.1. Μόνιμο Όργανο

4.2. Επιτροπή ανώτερων επιθεωρητών εργασίας

4.3. Επιστημονική επιτροπή για τα όρια επαγγελματικής έκθεσης σε χημικούς παράγοντες

4.4. Κοινωνικοί εταίροι

4.5. Τεχνικό συνδικαλιστικό γραφείο

4.6. Διεθνές Γραφείο Εργασίας

4.7. Ευρωπαϊκό Ίδρυμα

4.8. Ευρωπαϊκός Οργανισμός του Μπιλμπάο

ΠΑΡΑΡΤΗΜΑ Α

ΠΑΡΑΡΤΗΜΑ Β

ΠΑΡΑΡΤΗΜΑ Γ

ΠΑΡΑΡΤΗΜΑ Δ

ΣΥΝΟΨΗ

25ΗΣ ΕΤΗΣΙΑΣ ΕΚΘΕΣΗΣ ΔΡΑΣΤΗΡΙΟΤΗΤΩΝ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΓΙΑ ΤΗΝ ΑΣΦΑΛΕΙΑ, ΤΗΝ ΥΓΙΕΙΝΗ ΚΑΙ ΤΗΝ ΠΡΟΣΤΑΣΙΑ ΤΗΣ ΥΓΕΙΑΣ ΣΤΟ ΧΩΡΟ ΕΡΓΑΣΙΑΣ 2000 2001 (Έγγρ. xxxx/01 EL)

Εκτιμώντας ότι πρέπει να προβλεφθεί ένας μόνιμος οργανισμός για να επικουρεί την Ευρωπαϊκή Επιτροπή στην προετοιμασία και την υλοποίηση δραστηριοτήτων στον τομέα της ασφάλειας, της υγιεινής και της προστασίας της υγείας στο χώρο εργασίας, καθώς και να διευκολύνει τη συνεργασία ανάμεσα στις εθνικές διοικητικές αρχές και τις οργανώσεις εργαζομένων και εργοδοτών, το Συμβούλιο των Ευρωπαϊκών Κοινοτήτων με την απόφασή του της 27ης Ιουνίου 1974 (74/325/ΕΟΚ) ίδρυσε μια συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας.

Η επιτροπή είναι ένα τριμερές όργανο που αποτελείται από τακτικά μέλη, συγκεκριμένα από δύο εκπροσώπους της κυβέρνησης για κάθε κράτος μέλος, δύο εκπροσώπους των συνδικαλιστικών οργανώσεων των εργαζομένων και δύο εκπροσώπους των οργανώσεων των εργοδοτών. Για κάθε ένα από τα τακτικά μέλη διορίζεται ένα αναπληρωματικό μέλος. Τα τακτικά και τα αναπληρωματικά μέλη διορίζονται από το Συμβούλιο που δημοσιεύει τον κατάλογό τους στην Επίσημη Εφημερίδα των Ευρωπαϊκών Κοινοτήτων για ενημέρωση. Η προεδρία της επιτροπής ασκείται από μέλος της Ευρωπαϊκής Επιτροπής ή, σε περίπτωση κωλύματος, από υπάλληλο της Ευρωπαϊκής Επιτροπής διοριζόμενο από αυτήν.

Η επιτροπή συντάσσει ετήσια έκθεση δραστηριοτήτων. Η Ευρωπαϊκή Επιτροπή διαβιβάζει την έκθεση αυτή στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή [1].

[1] Η συμβουλευτική επιτροπή της Ευρωπαϊκής Κοινότητας Άνθρακα και Χάλυβα, στην οποία διαβιβαζόταν επίσης η έκθεση σύμφωνα με το άρθρο 3 παράγραφος 2 της απόφασης 74/325/ΕΟΚ, σταμάτησε τις δραστηριότητές της το 2002 ύστερα από τη λήξη της συνθήκης ΕΚΑΧ.

Το 2001, η επιτροπή συνεδρίασε δύο φορές στο Λουξεμβούργο. Σε κάθε συνεδρίαση η Ευρωπαϊκή Επιτροπή ενημέρωσε την επιτροπή για το σύνολο των φακέλων που αφορούν την υγεία, την ασφάλεια και την υγιεινή στο χώρο εργασίας.

Η δραστηριότητα της επιτροπής συνίσταται στην έγκριση της ετήσιας έκθεσης δραστηριοτήτων του 2000, στην έγκριση εννέα γνωμών που παρουσιάζονται συνοπτικά στο σημείο 2.2 της παρούσας έκθεσης καθώς και στη μελέτη των θεμάτων που μπορούν να αποτελέσουν το πρόγραμμα εργασιών της για το 2002

1. ΧΑΡΑΚΤΗΡΙΣΤΙΚΑ ΤΗΣ ΕΠΙΤΡΟΠΗΣ

1.1. Ίδρυση, αρμοδιότητες και εντολή

Εκτιμώντας ότι πρέπει να προβλεφθεί ένας μόνιμος οργανισμός για να επικουρεί την Ευρωπαϊκή Επιτροπή στην προετοιμασία και την υλοποίηση δραστηριοτήτων στον τομέα της ασφάλειας, της υγιεινής και της προστασίας της υγείας στο χώρο εργασίας, καθώς και να διευκολύνει τη συνεργασία ανάμεσα στις εθνικές διοικητικές αρχές και τις οργανώσεις εργαζομένων και εργοδοτών, το Συμβούλιο των Ευρωπαϊκών Κοινοτήτων με την απόφασή του της 27ης Ιουνίου 1974 (74/325/ΕΟΚ) ίδρυσε μια συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας.

Η επιτροπή έχει συγκεκριμένα επιφορτισθεί με την ευθύνη (άρθρο 2, σημείο 2 της απόφασης):

α) να προβαίνει βάσει των πληροφοριών που τίθενται στη διάθεσή της σε ανταλλαγή απόψεων και εμπειριών για το θέμα των υφισταμένων ή σχεδιαζόμενων ρυθμίσεων.

β) να συμβάλλει στην επεξεργασία κοινής αντιμετώπισης των προβλημάτων που ανακύπτουν στους τομείς της ασφάλειας, της υγιεινής και της προστασίας της υγείας στο χώρο εργασίας, καθώς και στην επιλογή των κοινοτικών προτεραιοτήτων και των αναγκαίων για την πραγματοποίησή τους μέτρων.

γ) να εφιστά την προσοχή της Ευρωπαϊκής Επιτροπής στους τομείς στους οποίους καθίσταται αναγκαία η απόκτηση νέων γνώσεων και η πραγματοποίηση κατάλληλων ενεργειών κατάρτισης και έρευνας.

δ) να καθορίζει στο πλαίσιο των προγραμμάτων κοινοτικής δράσης και σε συνεργασία με το μόνιμο όργανο για την ασφάλεια και την υγιεινή στα ανθρακωρυχεία:

-- τα κριτήρια και τους στόχους της καταπολέμησης των κινδύνων εργατικών ατυχημάτων και των κινδύνων για την υγεία στην επιχείρηση.

-- τις μεθόδους που θα επιτρέψουν στις επιχειρήσεις και στο προσωπικό τους να εκτιμήσουν και να βελτιώσουν το επίπεδο της προστασίας.

ε) να συμβάλλει στην ενημέρωση των εθνικών διοικήσεων και των συνδικαλιστικών οργανώσεων εργαζομένων και εργοδοτών σχετικά με τις κοινοτικές ενέργειες, με σκοπό να διευκολύνει τη συνεργασία τους και να ενθαρρύνει τις πρωτοβουλίες τους, οι οποίες αποβλέπουν στην ανταλλαγή των αποκτηθεισών εμπειριών και στον καθορισμό κωδίκων καλής πρακτικής.

Δομή και λειτουργία

Η επιτροπή είναι ένα τριμερές όργανο που αποτελείται από τακτικά μέλη, συγκεκριμένα από δύο εκπροσώπους της κυβέρνησης για κάθε κράτος μέλος, δύο εκπροσώπους των συνδικαλιστικών οργανώσεων των εργαζομένων και δύο εκπροσώπους των οργανώσεων των εργοδοτών. Για καθένα από τα τακτικά μέλη διορίζεται ένα αναπληρωματικό μέλος. Τα τακτικά και τα αναπληρωματικά μέλη διορίζονται από το Συμβούλιο που δημοσιεύει τον κατάλογό τους στην Επίσημη Εφημερίδα των Ευρωπαϊκών Κοινοτήτων για ενημέρωση.

Η προεδρία της επιτροπής ασκείται από μέλος της Ευρωπαϊκής Επιτροπής ή, σε περίπτωση κωλύματος, από υπάλληλο της Ευρωπαϊκής Επιτροπής διοριζόμενο από αυτήν.

Η επιτροπή μπορεί να συγκροτεί ομάδες εργασίας των οποίων προεδρεύει μέλος της επιτροπής. Οι ομάδες αυτές υποβάλλουν τα αποτελέσματα των εργασιών τους υπό μορφή εκθέσεων κατά τη διάρκεια συνεδρίασης της επιτροπής.

Η επιτροπή συντάσσει ετήσια έκθεση δραστηριοτήτων. Η Ευρωπαϊκή Επιτροπή διαβιβάζει την έκθεση αυτή στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή [2].

[2] Η συμβουλευτική επιτροπή της Ευρωπαϊκής Κοινότητας Άνθρακα και Χάλυβα, στην οποία διαβιβαζόταν επίσης η έκθεση σύμφωνα με το άρθρο 3 παράγραφος 2 της απόφασης 74/325/ΕΟΚ, σταμάτησε τις δραστηριότητές της το 2002 ύστερα από τη λήξη της συνθήκης ΕΚΑΧ.

Οι γνώμες της επιτροπής λαμβάνονται με απόλυτη πλειοψηφία των έγκυρων ψήφων. Η επιτροπή αποφαίνεται έγκυρα όταν είναι παρόντα τα δύο τρίτα των μελών της.

Η επιτροπή συνέταξε τον εσωτερικό κανονισμό της, ο οποίος τέθηκε σε ισχύ ύστερα από έγκριση του Συμβουλίου και ύστερα από γνωμοδότηση της Ευρωπαϊκής Επιτροπής στις 30 Απριλίου 1976.

Οι εκπρόσωποι των κυβερνήσεων, των συνδικαλιστικών οργανώσεων εργαζομένων και εργοδοτών έχουν χωριστεί σε τρεις ξεχωριστές ομάδες συμφερόντων, καθεμία από τις οποίες ορίζει έναν εκπρόσωπο. Κάθε εκπρόσωπος συμμετέχει στις συνεδριάσεις της ομάδας συμφερόντων που τον έχει εκλέξει καθώς και στις συνεδριάσεις της επιτροπής, όπου παρουσιάζει τις θέσεις της ομάδας του.

Η σύνδεση μεταξύ των μελών της ομάδας συμφερόντων των εκπροσώπων των κυβερνήσεων εξασφαλίζεται από ένα μέλος της επιτροπής που εκπροσωπεί την κυβέρνηση της οποίας η χώρα έχει την προεδρία του Συμβουλίου. Η σύνδεση μεταξύ των μελών της επιτροπής που εκπροσωπεί τους εργοδότες εξασφαλίζεται από την Ένωση Συνομοσπονδιών Βιομηχανίας και Εργοδοτών της Ευρώπης (UNICE), η Ευρωπαϊκή Συνομοσπονδία Συνδικαλιστικών Οργανώσεων (CES), συνδικαλιστική οργάνωση εργαζομένων σε κοινοτικό επίπεδο, επιφορτισμένη με το συντονισμό των θέσεων των συνδικαλιστικών εκπροσώπων

Οι υπηρεσίες της Ευρωπαϊκής Επιτροπής καλύπτουν τις ανάγκες της γραμματείας της επιτροπής και των ομάδων εργασίας. Η γραμματεία υπάγεται στην αρμοδιότητα της Γενικής Διεύθυνσης ΕΡΓΟΔ (μονάδα D/5).

2. ΟΙ ΔΡΑΣΤΗΡΙΟΤΗΤΕΣ ΤΟ 2001

Στις 18 Δεκεμβρίου 2000 το Συμβούλιο, ύστερα από πρόταση των κρατών μελών, προέβη στο διορισμό των μόνιμων και των αναπληρωματικών μελών της επιτροπής για την περίοδο από 18 Δεκεμβρίου 2000 έως 17 Δεκεμβρίου 2003, αφού έληξε η περίοδος ισχύος των προηγούμενων εντολών (7 Ιουλίου 1997 - 6 Ιουλίου 2000). Ο κατάλογος των μελών για το έτος 2001 περιέχεται στο παράρτημα B.

Το 2001, η επιτροπή συνεδρίασε δύο φορές στο Λουξεμβούργο, το Μάιο και το Νοέμβριο. Σε κάθε συνεδρίαση η Ευρωπαϊκή Επιτροπή ενημέρωσε την επιτροπή για το σύνολο των φακέλων που αφορούν την υγεία, την ασφάλεια και την υγιεινή στο χώρο εργασίας.

Την προηγουμένη των συνεδριάσεων της επιτροπής πραγματοποιήθηκε συνεδρίαση των μελών της που εκπροσωπούν τις κυβερνήσεις, τους εργοδότες και τους εργαζομένους, όπως αυτοί χωρίζονται στις τρεις ομάδες συμφερόντων. Οι ομάδες συμφερόντων πραγματοποίησαν κατά τη διάρκεια του έτους δύο συμπληρωματικές συνεδριάσεις.

Οι εργασίες της επιτροπής το 2001 σύμφωνα με το ρυθμό προόδου των εργασιών της Επιτροπής. Επειδή προβλέφθηκε για το 2002 η έκδοση ανακοίνωσης της Επιτροπής σχετικά με νέα στρατηγική στον τομέα της υγείας και της ασφάλειας στην εργασία, το τετραετές κατευθυντήριο πρόγραμμα τηε επιτροπής για την περίοδο 1996-2000 παρατάθηκε κατά ένα έτος.

Οι εργασίες και οι προτεραιότητες προτάθηκαν στην επιτροπή από την ομάδα εργασίας «Προγραμματισμός», η οποία συνεδρίασε τέσσερις φορές.

Για τις εργασίες των έντεκα ομάδων εργασίας που συγκροτήθηκαν με εντολή να μελετήσουν εξειδικευμένους τομείς, σχετικά με τους οποίους η επιτροπή επιθυμεί να εκφέρει γνώμη, απαιτήθηκαν δεκαεπτά συνεδριάσεις.

Η επιτροπή αποφάσισε τη διάλυση πέντε ομάδων που ολοκλήρωσαν τις εργασίες τους.

-Πολυεπιστημονικές υπηρεσίες

-Μυοσκελετικές διαταραχές

-Καθορισμός επιπέδων έκθεσης

-Κατευθυντήριες γραμμές σχετικά με τις χημικές ουσίες

-Πρόληψη της βίας στο χώρο εργασίας

Η επιτροπή δημιούργησε τέσσερις ομάδες και ενέκρινε την εντολή τους :

-Κοινοτική στρατηγική 2002-2006 (έγγραφο 0994/01)

-Υγεία και ασφάλεια στο νοσηλευτικό τομέα (έγγραφο 2103/1/01)

-Αλιεία (έγγραφο 2504/01)

-Χημικές ουσίες στο χώρο εργασίας (έγγραφο 2502/1/01)

Εξάλλου, η επιτροπή αναθεώρησε την εντολή της ομάδας «Τυποποίηση» (έγγραφο 3453/00).

Το σημείο 3 της παρούσας έκθεσης περιλαμβάνει σύνοψη των εργασιών των ομάδων.

Η δραστηριότητα της επιτροπής συνίσταται στην έγκριση της ετήσιας έκθεσης δραστηριοτήτων του 2000, στην έγκριση έξι γνωμών που παρουσιάζονται στο σημείο 2.2 της παρούσας έκθεσης καθώς και στη μελέτη των θεμάτων που μπορούν να αποτελέσουν το πρόγραμμα εργασιών της για το 2002.

2.1. 25η έκθεση δραστηριοτήτων της ΣΕΑΥΥ

έγγραφο 1943/01

Η επιτροπή ενέκρινε την 25η έκθεσή της σχετικά με τις δραστηριότητές της το 2000 κατά την 63η συνεδρίασή της στις 29 Νοεμβρίου 2001.

2.2. Γνώμες που εγκρίθηκαν

2.2.1. Γνώμη της επιτροπής (έγγραφο 0966/1/01) σχετικά με τα σχέδια εντολών τυποποίησης προς τα ευρωπαϊκά όργανα τυποποίησης που περιέχονται στα έγγραφα 3/2001, 4/2001 και 5/2001

-Έγγρ. 3/2001 - Δημοσίευση της αναφοράς του εναρμονισμένου προτύπου "Ασφάλεια των παιχνιδιών - Μέρος 1: μηχανικές και φυσικές ιδιότητες" στην ΕΕΕΚ

Ενώ το αντικείμενο της εν λόγω εντολής υπάγεται κατά προτεραιότητα στην "εσωτερική αγορά", υπάγεται με δευτερεύοντα τρόπο και στον τομέα της Συμβουλευτικής Επιτροπής για την ασφάλεια, την υγιεινή και την υγεία κατά την εργασία, στο μέτρο που τα παιχνίδια χρησιμοποιούνται ιδίως σε χώρους αναψυχής, σε καταστήματα και στο πλαίσιο δοκιμών.

Λόγω του ότι τα παιδιά είναι ιδιαίτερα ευαίσθητα στο θόρυβο και αποκλείεται το ενδεχόμενο να υποχρεωθούν να χρησιμοποιήσουν εξοπλισμό ατομικής προστασίας, ενδείκνυται να μειωθεί όσο το δυνατόν περισσότερο το επίπεδο του θορύβου που παράγουν τα παιχνίδια. Σε κάθε περίπτωση, το επίπεδο θα πρέπει να είναι χαμηλότερο από τα αποδεκτά επίπεδα θορύβου χωρίς την χρήση εξοπλισμού ατομικής προστασίας.

-Έγγρ. 4/2001 - Σχέδιο απόφασης της Επιτροπής σχετικά με τη δημοσίευση των αναφορών των προτύπων EN 13428:2000 έως EN 13432:2000 στην ΕΕΕΚ στο πλαίσιο της οδηγίας 94/62/ΕΚ σχετικά με τις συσκευασίες και τα απορρίμματα συσκευασίας

Το σχέδιο απόφασης δεν υπάγεται στην αρμοδιότητα της Συμβουλευτικής Επιτροπής για την ασφάλεια, την υγιεινή και την υγεία κατά την εργασία αλλά δίνει την αφορμή για ορισμένες παρατηρήσεις αρχής. Ορισμένα πρότυπα, των οποίων οι αναφορές προορίζονται για δημοσίευση, είναι ελλιπή σε ό,τι αφορά την οδηγία 94/62/ΕΚ. Η Συμβουλευτική Επιτροπή για την ασφάλεια, την υγιεινή και την υγεία κατά την εργασία θεωρεί την εν λόγω κατάσταση μη ικανοποιητική και εκφράζει την επιθυμία να αποφεύγονται παρόμοιες καταστάσεις στο μέλλον.

-Έγγρ. 5/2001 - Εντολή τυποποίησης προς τη CEN, στο πλαίσιο της οδηγίας 98/37/ΕΚ σχετικά με τις μηχανές, ενόψει της αναθεώρησης του προτύπου EN 848-3 :1999 σχετικά με την ασφάλεια των μηχανών για ξυλουργικές εργασίες

Η Συμβουλευτική Επιτροπή για την ασφάλεια, την υγιεινή και την υγεία κατά την εργασία συμμερίζεται τις κρίσεις που διαπίστωσε και διατύπωσε η σουηδική κυβέρνηση στο μέτρο που είναι πολύ σοβαρές.

Η Συμβουλευτική Επιτροπή για την ασφάλεια, την υγιεινή και την υγεία κατά την εργασία, διαπιστώνοντας ότι οι αρχικά προβλεπόμενες προθεσμίες παρατάθηκαν κατά ένα έτος, εκφράζει την ανησυχία της τον χρόνο που απομένει να καλυφθεί χωρίς την ύπαρξη ασφαλών μηχανών.

Αποδεχόμενη το γεγονός ότι το ισχύον πρότυπο θα εξακολουθήσει στο ενδιάμεσο διάστημα να παρέχει μη αποδεδειγμένη συμμόρφωση, η Συμβουλευτική Επιτροπή για την ασφάλεια, την υγιεινή και την υγεία κατά την εργασία καλεί τη CEN να επιταχύνει - στο μέτρο του δυνατού - τις εργασίες της στον εν λόγω τομέα.

Ενώ η Συμβουλευτική Επιτροπή για την ασφάλεια, την υγιεινή και την υγεία κατά την εργασία συμφωνεί να καλέσει την Ευρωπαϊκή Επιτροπή να λάβει τα απαιτούμενα μέτρα ώστε να προειδοποιηθούν οι χρήστες για τους κινδύνους από ανεπάρκειες του υπάρχοντος αποθεματικού σε μηχανές, επίσης τονίζει ότι οι προμηθευτές παραμένουν αρμόδιοι για την προμήθεια ασφαλών μηχανών και ότι η εν λόγω ευθύνη δεν μπορεί να περιοριστεί από μέτρα προφύλαξης αυτού του είδους.

Οι εν λόγω συστάσεις πρέπει να συνοδευτούν από την απαιτούμενη προβολή δεδομένης της μεταβατικής περιόδου κατά την οποία θα εξακολουθήσουν να χρησιμοποιούνται οι μηχανές που παρουσιάζουν σοβαρούς κινδύνους.

Η επιτροπή ενέκρινε ομόφωνα το σχέδιο γνώμης στις 15 Μαΐου 2001.

2.2.2. Γνώμη της επιτροπής (έγγραφο 0860/2/00) σχετικά με τις πολυεπιστημονικές υπηρεσίες προστασίας και πρόληψης και την ιατρική παρακολούθηση

Τα άρθρα 7 και αντίστοιχα 14 της οδηγίας πλαισίου 89/391/ΕΟΚ προβλέπουν μέτρα για την προώθηση της βελτίωσης της ασφάλειας και της υγείας των εργαζομένων όσον αφορά ειδικότερα τις υπηρεσίες προστασίας και πρόληψης και την ιατρική παρακολούθηση. Σε αυτό το πλαίσιο η συμβουλευτική επιτροπή αποφάσισε το 1996 τη δημιουργία ομάδας εργασίας στην οποία ανατέθηκε η εξέταση των προβλημάτων που διαπιστώθηκαν και των συμπερασμάτων που αντλήθηκαν από την λειτουργία των πολυεπιστημονικών υπηρεσιών προστασίας και πρόληψης για τους μισθωτούς όλων των τομέων, όλων των κλάδων και όλων των δημόσιων ή ιδιωτικών επιχειρήσεων και η ανάλυση των τρόπων παρακολούθησης της υγείας των εργαζομένων στα διάφορα κράτη μέλη.

Ένα πρώτο σχέδιο γνώμης υποβλήθηκε στην επιτροπή κατά την 59η ολομέλειά της στις 27 Οκτωβρίου 1999. Ύστερα από αίτημα της επιτροπής για αναθεώρηση του σχεδίου γνώμης, στην 60ή ολομέλεια της επιτροπής, στις 18 Μαίου 2000, συζητήθηκε κείμενο το οποίο αναθεωρήθηκε από ομάδα σύνταξης περιορισμένης σύνθεσης. Λόγω των επιφυλάξεων που διατύπωσαν όλες οι ομάδες συμφερόντων, το κείμενο εστάλη σε ομάδα εργασίας. Κατά τη διάρκεια της τελευταίας συνεδρίασής της, στις 20 Φεβρουαρίου 2001, η ομάδα σύνταξης συνέταξε νέο τελικό σχέδιο γνώμης το οποίο ενέκρινε τελικά η επιτροπή στην 62η ολομέλειά της, με σχόλια της ομάδας των "εργοδοτών" τα οποία περιέχονται στο παράρτημα του κειμένου της γνώμης.

Η επιτροπή συμφώνησε να εξετάσει χωριστά τις δύο πτυχές των "πολυεπιστημονικών υπηρεσιών προστασίας και πρόληψης" αφενός και την "ιατρική παρακολούθηση" αφετέρου, αλλά να τις διατηρήσει συνδεδεμένες σε ένα ενιαίο τελικό έγγραφο.

Όσον αφορά τις υπηρεσίες προστασίας και πρόληψης, προσδιορίστηκαν πρότυπα ορθής πρακτικής τα οποία μπορούν να εφαρμοστούν γενικά, ανεξάρτητα από τον τομέα δραστηριότητας. Από τα κράτη μέλη ζητείται έλεγχος της ποιότητας καθώς και, από πλευράς των εργοδοτών που είναι υπεύθυνοι για την εφαρμογή των μέτρων ασφάλειας, για την ικανότητα να εξασφαλίσουν τη συμμετοχή των εργαζομένων και να χρησιμοποιούν κατάλληλη βοήθεια, ικανή να εκπληρώσει τα καθήκοντα αυτά.

Η ιατρική παρακολούθηση έγκειται αφενός στην καθιέρωση κατάλληλων διαδικασιών για τη συστηματική και τακτική ανίχνευση πρόωρων συμπτωμάτων μιας ασθένειας που έχει σχέση με την εργασία σε εργαζομένους που εκτίθενται σε κινδύνους για την υγεία και αφετέρου στην επακόλουθη λήψη των μέτρων που επιβάλλονται. Η ιατρική παρακολούθηση αποτελεί συνεπώς μέρος συνολικού προγράμματος πρόληψης των επαγγελματικών κινδύνων. Η ευθύνη για τη διαχείριση του κινδύνου για την υγεία και συνεπώς για την παρακολούθηση της υγείας ανήκει στον εργοδότη ο οποίος πρέπει να συμμορφωθεί με την ισχύουσα εθνική νομοθεσία όσον αφορά την υγεία και την ασφάλεια.

Βάσει της διαπίστωσης ότι δεν υπάρχει ενιαίο πρότυπο ιατρικής παρακολούθησης και σε διαφορετικές συνθήκες αντιστοιχούν διαφορετικές προσεγγίσεις, η επιτροπή τονίζει ότι είναι αναγκαίο να επικυρώνονται όλες οι νέες διαδικασίες βάσει 5 κυρίων κριτηρίων: ανάγκη, χρησιμότητα, επιστημονική εγκυρότητα, αποτελεσματικότητα, δεοντολογικά πρότυπα.

Η επιτροπή ενέκρινε ομόφωνα το σχέδιο γνώμης στις 15 Μαΐου 2001.

2.2.3. Γνώμη της επιτροπής (έγγραφο 0702/1/01) σχετικά με το σχέδιο πρότασης οδηγίας της Επιτροπής για τον καθορισμό δεύτερου καταλόγου ενδεικτικών οριακών τιμών επαγγελματικής έκθεσης στο πλαίσιο της οδηγίας 98/24/ΕΚ

Στις 27 Οκτωβρίου 1999 η επιτροπή αποφάσισε να δημιουργήσει την ομάδα εργασίας "Καθορισμός των επιπέδων έκθεσης στο χώρο εργασίας", στην οποία ανατέθηκε να γνωμοδοτήσει σχετικά με τις διαδικασίες που πρέπει να ακολουθηθούν για τη συλλογή και την αξιολόγηση των αναγκαίων δεδομένων για τον καθορισμό των επιπέδων έκθεσης στο χώρο εργασίας, να προετοιμάσει σχόλια της ΣΕΑΥΥ σχετικά με τα αποτελέσματα των αξιολογήσεων που πραγματοποίησε η Επιτροπή βάσει των αναλύσεων της ομάδας επιστημονικών εμπειρογνωμόνων και να εκπονήσει σχέδιο γνώμης της ΣΕΑΥΥ σχετικά με τις προτάσεις οδηγιών της Επιτροπής σε αυτόν τον τομέα.

Η ομάδα συνεδρίασε τέσσερις φορές, στις 14 Δεκεμβρίου 1999, στις 5 Απριλίου και στις 25 Οκτωβρίου 2000 καθώς και στις 5 Απριλίου 2001, και επεξεργάστηκε ένα σχέδιο πρότασης οδηγίας της Επιτροπής σχετικά με τον καθορισμό δεύτερου καταλόγου οριακών τιμών επαγγελματικής έκθεσης στο πλαίσιο της οδηγίας 98/24/ΕΚ του Συμβουλίου (έγγραφο 531/3/99).

Το κείμενο του σχεδίου γνώμης που υπέβαλε η ομάδα εργασίας και το οποίο εγκρίθηκε από την επιτροπή αποτελείται από τρία μέρη: ένα μέρος Α που περιέχει σχόλια σχετικά με το σχέδιο πρότασης οδηγίας που υπέβαλε η Επιτροπή, ένα μέρος Β σχετικά με τις μεθόδους μέτρησης και ένα μέρος Γ σχετικά με τη διαδικασία που αφορά τις οριακές τιμές επαγγελματικής έκθεσης για τις οποίες δεν υπάρχουν ή δεν είναι επαρκείς οι διαθέσιμες επιστημονικές πληροφορίες.

Οι κύριες παρατηρήσεις που περιέχονται στο μέρος Α του σχεδίου γνώμης καθόρισαν τις τροπολογίες και τις αλλαγές στον κατάλογο των ουσιών και των τιμών που υποβλήθηκαν αρχικά. Ιδίως όσον αφορά μια σειρά ουσιών (τολουόλιο, n-εξάνιο, νιτρικό οξύ και χλώριο), η ομάδα συμφερόντων των "εργοδοτών" δηλώνει ότι δεν μπορεί να αποδεχθεί τις προτεινόμενες οριακές τιμές. Τα σχετικά επιχειρήματα και σχόλια περιέχονται σε παράρτημα της εγκριθείσας γνώμης.

Όσον αφορά το μέρος Β, η επιτροπή εκφράζει την ικανοποίησή της για τη νέα προσέγγιση της Επιτροπής που αποσκοπεί στην καταγραφή των κατάλληλων αναλυτικών μεθόδων των χημικών ουσιών που έχουν ήδη δημοσιευθεί στο παράρτημα της οδηγίας 2000/39/ΕΚ.

Όσον αφορά τέλος το σημείο Γ, η επιτροπή εφιστά την προσοχή στο πρόβλημα που συνδέεται με τη χρήση χημικών προϊόντων για τα οποία δεν υπάρχουν αρκετά επιστημονικά δεδομένα για τον καθορισμό ενδεικτικών οριακών τιμών επαγγελματικής έκθεσης.

Η επιτροπή ενέκρινε ομόφωνα το σχέδιο γνώμης στις 15 Μαίου 2001.

2.2.4. Γνώμη της επιτροπής (έγγραφο 0983/1/01) σχετικά με τις μυοσκελετικές διαταραχές

Στις 6 Μαίου 1999 η επιτροπή δημιούργησε την ομάδα εργασίας "Μυοσκελετικές διαταραχές", η οποία είναι επιφορτισμένη με την προετοιμασία γνώμης της συμβουλευτικής επιτροπής σχετικά με πιθανές κοινοτικές ενέργειες για την πρόληψη των μυοσκελετικών διαταραχών στην εργασία.

Η ομάδα πραγματοποίησε την τελευταία συνεδρίαση της στις 13 Φεβρουαρίου 2001, ύστερα από την οποία συνέταξε σχέδιο γνώμης το οποίο εγκρίθηκε κατόπιν από την επιτροπή κατά την 62η ολομέλειά της. Τα σχόλια της ομάδας των "εργοδοτών" περιέχονται στο παράρτημα του κειμένου της γνώμης.

Η επιτροπή υπενθυμίζει ότι οι μυοσκελετικές διαταραχές (ΜΣΔ) αποτελούν το 40 έως 50% των προβλημάτων υγείας που συνδέονται με την εργασία προσβάλλοντας περισσότερα από 40 εκατομμύρια εργαζόμενους στην Ευρωπαϊκή Ένωση, και προτρέπει συνεπώς την Επιτροπή, λαμβάνοντας υπόψη τις ισχύουσες διατάξεις, να προωθήσει μια προσέγγιση που να βασίζεται στην πρωτογενή πρόληψη, έτσι ώστε να βελτιωθεί το επίπεδο πρόληψης και προστασίας σε όλες τις επιχειρήσεις, ανεξαρτήτως μεγέθους, και ιδίως στους τομείς που πλήττονται ιδιαίτερα.

Η επιτροπή συνιστά στην Επιτροπή να λάβει υπόψη κατά τον καθορισμό της πολιτικής της και ως κύρια στοιχεία μελέτης, την τήρηση των αρχών της πρόληψης που περιγράφονται στην οδηγία πλαίσιο 89/391/ΕΟΚ, την αξιολόγηση των φυσικών, οργανωτικών και άλλων κινδύνων στο χώρο εργασίας, την ανάπτυξη ολοκληρωμένων προσεγγίσεων, οι οποίες θα προσαρμόζονται ανάλογα με την περίπτωση από τους επαγγελματικούς φορείς και τις επιχειρήσεις, την υιοθέτηση σε επίπεδο επιχείρησης προληπτικής διεπιστημονικής και συμμετοχικής προσέγγισης, την παροχή πληροφοριών και κατάρτισης για όλο το προσωπικό, την ενσωμάτωση στοιχείων που αφορούν την πρόληψη ΜΣΔ στο σχεδιασμό και την επιλογή νέων εγκαταστάσεων και ειδών εξοπλισμού, τη βελτίωση των διαγνωστικών κριτηρίων, την προώθηση της εφαρμογής διορθωτικών και προληπτικών σχεδίων δράσης και δεικτών για την παρακολούθηση της προόδου που συντελείται, ο κίνδυνος για ΜΣΔ ιδίως όταν γίνονται αλλαγές στην οργάνωση της εργασίας.

Σε αυτό το πλαίσιο θα έπρεπε να προβλεφθεί νέα ρυθμιστική πρωτοβουλία που θα αφορά συγκεκριμένα την πρόληψη παθήσεων των άνω άκρων. Για να ευαισθητοποιηθούν περισσότερο όλοι οι εταίροι σχετικά με την ανάγκη για την πρόληψη των ΜΣΔ και τον τρόπο επίτευξής της, πρέπει να αναπτυχθούν και να προωθηθούν γενικές, και εάν είναι δυνατόν ειδικές για τον κάθε τομέα, κατευθυντήριες γραμμές.

Η επιτροπή ενέκρινε ομόφωνα το σχέδιο γνώμης στις 15 Μαΐου 2001.

2.2.5. Γνώμη της επιτροπής (έγγραφο 2505/1/01) σχετικά με τη νέα κοινοτική στρατηγική στον τομέα της υγείας και της ασφάλειας στην εργασία 2002-2006

Η Επιτροπή, στην ανακοίνωση της "Ατζέντας για την κοινωνική πολιτική" είχε επισημάνει την ανάγκη ανάπτυξης νέας κοινοτικής στρατηγικής όσον αφορά την υγεία και την ασφάλεια στην εργασία, με την έκδοση ανακοίνωσης. Στο πλαίσιο της εκτέλεσης της Ατζέντας όλοι οι συντελεστές του τομέα αυτού κλήθηκαν να διαδραματίσουν ενεργό ρόλο, εκπονώντας συγκεκριμένες προτάσεις πριν από την έγκριση από την Επιτροπή της ανακοίνωσής της, η οποία προβλέπεται το 2002.

Σε αυτό το πλαίσιο η επιτροπή αποφάσισε, στις 15 Μαίου 2001, να δημιουργήσει μια ομάδα εργασίας "Κοινοτική στρατηγική 2002-2006", στην οποία ανατέθηκε να προετοιμάσει γνώμη σχετικά με την κοινοτική στρατηγική όσον αφορά την υγεία και την ασφάλεια στην εργασία για την περίοδο 2002-2006. Η επιτροπή ανέθεσε αυτό το καθήκον στην ομάδα της "Προγραμματισμός".

Η ομάδα συνεδρίασε δύο φορές, στις 3 Ιουλίου και στις 2 Οκτωβρίου 2001, και εξέτασε διάφορα έγγραφα που έδωσε η Επιτροπή, ώστε να προσδιορίσει τις εναλλακτικές προτάσεις που θεωρεί επαρκείς. Μια ομάδα σύνταξης περιορισμένης σύνθεσης συνέταξε τελικό σχέδιο γνώμης - συνοδευόμενο από σχόλια των τριών ομάδων συμφερόντων που περιέχονται στο παράρτημα του εγγράφου - το οποίο υποβλήθηκε στην επιτροπή κατά την 63η ολομέλειά της.

Η γνώμη, η οποία αποτελεί προσωρινή συμβολή της επιτροπής στην επεξεργασία από την Ευρωπαϊκή Επιτροπή μιας νέας στρατηγικής όσον αφορά την υγεία και την ασφάλεια στην εργασία, αναλύει τα θέματα τα οποία η επιτροπή θεωρεί αναγκαία για την επιτυχία της στρατηγικής.

Στις γενικές κατευθύνσεις της η νέα στρατηγική πρέπει να βασίζεται στη στρατηγική αρχή που ορίζει η ατζέντα για την κοινωνική πολιτική, μιας πολιτικής που αποσκοπεί στην εξασφάλιση ποιοτικών θέσεων εργασίας. Πρέπει να επιδιώξει τη συνέργεια και την αυξημένη συμπληρωματικότητα μεταξύ των ενεργειών που αναλαμβάνονται σε εθνικό, ευρωπαϊκό και διεθνές επίπεδο, με την κινητοποίηση όλων των ενδιαφερομένων και την ενσωμάτωση των πτυχών της υγείας και της ασφάλειας στην εργασία στο σύνολο των κοινοτικών πολιτικών. Ωστόσο η ιδιαιτερότητα των προβλημάτων της υγείας και της ασφάλειας στην εργασία πρέπει επίσης να ληφθεί υπόψη ώστε να εξασφαλιστεί η διατήρηση και η ενίσχυση της εμπειρίας, των ικανοτήτων και των κοινών σχετικών αναφορών.

Ο σχεδιασμός και η εφαρμογή της νέας στρατηγικής πρέπει να βασίζονται αφενός στη βαθιά γνώση του πεδίου εφαρμογής της και των τιθέμενων προβλημάτων, μέσω της βελτίωσης της παρατήρησης, της εποπτείας, της συλλογής και της διάδοσης των δεδομένων, και αφετέρου σε ακριβή καθορισμό των στόχων και των προτεραιοτήτων ανάλογα με την ιδιαιτερότητα των καταστάσεων που πρέπει να αντιμετωπιστούν (μέγεθος των επιχειρήσεων, διάφοροι επαγγελματικοί τομείς και/ή κατηγορίες εργαζομένων). Για να εξασφαλιστεί η καλή διεξαγωγή της εφαρμογής του, πρέπει να καταρτιστεί ένα χρονοδιάγραμμα σε συνδυασμό με πρόγραμμα που θα περιέχει περιοδικές αξιολογήσεις της προόδου των σχεδίων.

Όσον αφορά τα νομοθετικά μέτρα που πρέπει να προβλεφθούν, πρέπει να πραγματοποιηθεί συγκεκριμένη αξιολόγηση της εφαρμογής των υφιστάμενων οδηγιών, σε συσχετισμό ωστόσο με την έγκριση νέων νομοθετικών μέτρων, δεδομένου του ότι ένας τέτοιος απολογισμός όσον αφορά την εφαρμογή θα επιτρέψει να προσδιοριστούν καλύτερα οι επαγγελματικοί τομείς, οι κατηγορίες εργαζομένων ή οι κίνδυνοι για τους οποίους δεν υφίσταται επαρκής προστασία.

Εξάλλου η ενίσχυση μιας νοοτροπίας πρόληψης πρέπει να κατέχει κεντρική θέση στο πλαίσιο της νέας στρατηγικής. Η θέσπιση προληπτικών μέτρων προσανατολισμένων στο χώρο εργασίας και τεχνικών μέτρων προστασίας δεν επαρκεί, απαιτείται και πραγματική στρατηγική ευαισθητοποίησης όσον αφορά την πρόληψη, η οποία να απευθύνεται στους εργαζομένους, στους νέους που ακολουθούν σχολική εκπαίδευση και στα άτομα που συμμετέχουν σε πρόγραμμα επαγγελματικής κατάρτισης. Σε αυτό το πλαίσιο είναι επίσης σημαντικό να προωθηθούν οι ανταλλαγές εμπειριών και η αναζήτηση κοινών κριτηρίων.

Τέλος, στο πλαίσιο της διεύρυνσης, η επιτροπή τονίζει την απαίτηση για τη διάθεση σημαντικών πόρων στις υποψήφιες χώρες και τους κοινωνικούς εταίρους ώστε να εξασφαλιστούν οι ανταλλαγές εμπειριών και η βελτίωση της οργάνωσης της πρόληψης.

Η επιτροπή ενέκρινε ομόφωνα το σχέδιο γνώμης στις 29 Νοεμβρίου 2001.

2.2.6. Γνώμη της επιτροπής (έγγραφο 1947/2/01) σχετικά με το Λευκό Βιβλίο για τη μελλοντική στρατηγική στον τομέα των χημικών ουσιών

Η επιτροπή, στην 62η ολομέλειά της, στις 15 Μαίου 2001, αποφάσισε να συντάξει γνώμη σχετικά με την ανακοίνωση της Επιτροπής "Λευκό Βιβλίο - στρατηγική για τη μελλοντική πολιτική στον τομέα των χημικών ουσιών" [COM (2001) 88 τελικό], και ανέθεσε στην ομάδα εργασίας "Καθορισμός των επιπέδων έκθεσης" να συντάξει αυτή τη γνώμη.

Η ομάδα συνεδρίασε στις 25 Ιουνίου, 11 Σεπτεμβρίου και 10 Οκτωβρίου 2001 και συνέταξε σχέδιο γνώμης το οποίο υποβλήθηκε στην επιτροπή στην 63η ολομέλειά της.

Η συμβουλευτική επιτροπή εκφράζει τη λύπη της για το ότι δεν ζητήθηκε η γνώμη της πριν από τη δημοσίευση του Λευκού Βιβλίου, δεδομένου ότι ορισμένα θέματα που περιέχονται σε αυτή την ανακοίνωση θα έχουν ή είχαν ήδη σοβαρές συνέπειες για την ασφάλεια και την υγεία στο χώρο εργασίας. Ζητεί κατά συνέπεια από την Επιτροπή να ζητεί τη γνώμη της συμβουλευτικής επιτροπής όταν πρόκειται να επιφέρει τροποποιήσεις στο Λευκό Βιβλίο, οι οποίες μπορεί να αφορούν τον τομέα της υγείας και της ασφάλειας στην εργασία.

Η επιτροπή εκτιμά επίσης ότι μπορεί να διαδραματίσει σημαντικό ρόλο στο πλαίσιο του καθορισμού νέας πολιτικής στον τομέα των χημικών ουσιών. Για το λόγο αυτό επιμένει ότι η ΓΔ Απασχόληση πρέπει να συμμετέχει στις δραστηριότητες των προπαρασκευαστικών ομάδων εργασίας και της ομάδας καθοδήγησης της επιτροπής που είναι επιφορτισμένη με τη σύνταξη της νέας νομοθεσίας. Σε αυτό το πλαίσιο ζητεί από την Επιτροπή να σημειώσει μια σειρά από σχόλια σχετικά με το λευκό βιβλίο που αφορούν διάφορες πτυχές οι οποίες συνδέονται με την πολιτική για την υγεία και στην ασφάλεια στην εργασία, μεταξύ των οποίων ιδίως τα κριτήρια ταξινόμησης των χημικών ουσιών και τα θέματα πληροφόρησης σχετικά με τα προϊόντα ("δελτία δεδομένων ασφάλειας").

Η επιτροπή ενέκρινε ομόφωνα το σχέδιο γνώμης στις 29 Νοεμβρίου 2001.

2.2.7. Γνώμη της επιτροπής (έγγραφο 1564/2/01) σχετικά με την βία στην εργασία

Λόγω του αυξανόμενου φάσματος των προβλημάτων που συνδέονται με την βία στην εργασία, η επιτροπή δημιουργεί, στις 29 Σεπτεμβρίου 1997, μια ομάδα εργασίας "Πρόληψη της βίας στο χώρο εργασίας", η οποία είναι επιφορτισμένη με τη συλλογή των μελετών των ορθών πρακτικών σχετικά με αυτό το θέμα, με σκοπό τη σύνταξη σχεδίου γνώμης.

Η ομάδα συνεδρίασε μια φορά το 2000 και δύο φορές το 2001, στις 8 Μαίου και στις 18 Σεπτεμβρίου και συνέταξε σχέδιο γνώμης το οποίο υποβλήθηκε στην επιτροπή κατά την 63η ολομέλειά της.

Στη γνώμη της ομάδας εργασίας λαμβάνονται υπόψη όλες οι μορφές βίας στην εργασία, τόσο η φυσική όσο και η ψυχολογική, που θεωρούνται ως παράγοντες κινδύνου τους οποίους ο εργοδότης οφείλει να αξιολογεί, να προλαμβάνει ή να περιορίζει λαμβάνοντας ειδικά μέτρα όπως και για τους άλλους παράγοντες κινδύνου, σύμφωνα με το άρθρο 6 της οδηγίας πλαισίου 89/391/ΕΟΚ.

Επειδή διαπιστώθηκε ότι η αντιμετώπιση αυτού του ειδικού προβλήματος διαφέρει σημαντικά από το ένα κράτος μέλος στο άλλο, η επιτροπή καλεί την Επιτροπή να εκπονήσει, βάσει κυρίως προληπτικής προσέγγισης, κατευθυντήριες γραμμές ξεκινώντας από τον ορισμό του φαινομένου σε όλες τις ποικίλες εκδηλώσεις του και τον καθορισμό των παραγόντων κινδύνου που οφείλει να αξιολογεί ο εργοδότης σύμφωνα με τις διατάξεις της οδηγίας πλαισίου.

Αυτή η πρωτοβουλία πρέπει επίσης να συνοδεύεται από προγράμματα κατάρτισης και εκστρατείες ευαισθητοποίησης και ενημέρωσης για την προώθηση της συνειδητοποίησης του προβλήματος και της ανάγκης της πρόληψης της βίας στην εργασία.

Θα ήταν ευκταίο για τον καθορισμό των παραγόντων της ποιότητας της εργασίας να ληφθούν υπόψη οι ψυχικοί και ψυχολογικοί παράγοντες που συνδέονται με το εργασιακό περιβάλλον.

Στο παράρτημα Ι της γνώμης που εγκρίθηκε περιέχεται κοινή δήλωση των τριών ομάδων συμφερόντων, με την οποία ανατίθεται στην ομάδα "Προγραμματισμός" της επιτροπής το καθήκον να καθορίσει με τρόπο ακριβέστερο τη σημασία των θεμάτων που θίγονται και τα πρακτικά μέτρα που πρέπει να προβλεφθούν. Η ομάδα "εργοδότες" ενέκρινε τη γνώμη με την επιφύλαξη μιας σειράς σχολίων σχετικά με τη μορφή και το περιεχόμενο του κειμένου της γνώμης, τα οποία περιέχονται στο παράρτημα ΙΙ.

Η επιτροπή ενέκρινε ομόφωνα το σχέδιο γνώμης στις 19 Δεκεμβρίου 2000.

2.2.8. Προσωρινή γνώμη της επιτροπής (έγγραφο 2107/1/01) σχετικά με την έκθεση για τον Ευρωπαϊκό Οργανισμό για την Υγεία και την Ασφάλεια στην Εργασία

Ο κανονισμός (EΚ) 2062/94 του Συμβουλίου της 18ης Ιουλίου 1994, σχετικά με την ίδρυση ευρωπαϊκού οργανισμού για την ασφάλεια και την υγεία στην εργασία, όπως τροποποιήθηκε από τον κανονισμό (EΚ) 1643/95 του Συμβουλίου της 29ης Ιουνίου 1995, περιλαμβάνει μια ρήτρα αναθεώρησης σύμφωνα με την οποία το Συμβούλιο, το αργότερο μέσα σε πέντε χρόνια από τη θέση σε ισχύ του ιδρυτικού κανονισμού (9 Σεπτεμβρίου 1994) και με βάση έκθεση της Επιτροπής που θα συνοδεύεται, εφόσον είναι αναγκαίο, από πρόταση, θα επανεξετάσει τον κανονισμό, συμπεριλαμβανομένων των νέων αποστολών του Οργανισμού που μπορεί να αποδειχθούν αναγκαίες.

Σε αυτό το πλαίσιο η επιτροπή αποφάσισε, στις 6 Μαίου 1999, τη δημιουργία ομάδας εργασίας "Έκθεση σχετικά με τον Ευρωπαϊκό Οργανισμό για την ασφάλεια και την υγεία στην εργασία", στον οποίο ανατέθηκε να γνωμοδοτήσει σχετικά με την έκθεση που πρέπει να συντάξει η Ευρωπαϊκή Επιτροπή και να συνοδεύσει όπως οφείλει με πρόταση για την αναθεώρηση του κανονισμού για την ίδρυση του Οργανισμού.

Η ομάδα συνεδρίασε μια φορά το 2000 ύστερα από αίτηση της Επιτροπής η οποία, επιδιώκοντας τη διαφάνεια, ζήτησε τη γνώμη της σχετικά με τη συγγραφή υποχρεώσεων όσον αφορά την εξωτερική πρόσκληση υποβολής προσφορών για την αξιολόγηση του έργου του Οργανισμού, και δύο φορές το 2001, στις 21 Ιουνίου και 26 Σεπτεμβρίου, αφού κοινοποίησε ο Οργανισμός την έκθεση που εκπόνησε ο αντισυμβαλλόμενος. Επειδή η Επιτροπή δεν εκπόνησε ακόμη την έκθεση και την πρότασή της, προβλέφθηκε ενδιάμεσο στάδιο και υποβλήθηκε ενδιάμεσο σχέδιο γνώμης, το οποίο υποβλήθηκε στην επιτροπή κατά την 63η ολομέλειά της.

Η επιτροπή συνιστά να τροποποιηθεί ο κανονισμός του Οργανισμού σε τρία σημεία, όσον αφορά τους στόχους και τις αποστολές του Οργανισμού, το ρόλο των συντελεστών και την επιχειρησιακή λειτουργία του.

Όσον αφορά τους στόχους και τις αποστολές, η επιτροπή ζητά ο Οργανισμός να λάβει υπόψη του τις ειδικές ανάγκες των χρηστών στο έργο συλλογής, επεξεργασίας και διάδοσης των πληροφοριών που έχει αναλάβει. Ο εσωτερικός κανονισμός του Οργανισμού πρέπει να καθορίσει αυτές τις ομάδες-στόχους.

Όσον αφορά τους ρόλους και τις λειτουργίες των διαφόρων συντελεστών σε σχέση με το έργο του Οργανισμού, πρέπει να προσδιοριστούν στο πλαίσιο των διατάξεων του εσωτερικού κανονισμού του Οργανισμού που ορίζονται από το διοικητικό του συμβούλιο και αναθεωρούνται τακτικά από αυτό, ιδίως όσον αφορά τις αρμοδιότητες των εστιακών σημείων και την ενίσχυση του ρόλου του υπεύθυνου λήψης στρατηγικών αποφάσεων του διοικητικού συμβουλίου.

Όσον αφορά τέλος τη λειτουργία του Οργανισμού, τα καθήκοντα και η λειτουργία του προεδρείου του πρέπει να είναι ακριβή και ενισχυμένα και οι αρμοδιότητες του διοικητικού συμβουλίου πρέπει να διευρυνθούν όσον αφορά τις διατάξεις σχετικά με τη σύμβαση του διευθυντή. Θα ήταν σκόπιμο να συζητηθούν επίσης οι διαδικασίες ψηφοφορίας στο πλαίσιο του διοικητικού συμβουλίου.

Η επιτροπή ενέκρινε ομόφωνα το σχέδιο γνώμης στις 29 Δεκεμβρίου 2001.

2.2.9. Γνώμη της επιτροπής σχετικά για το σχέδιο προγράμματος εργασίας του Οργανισμού του Μπιλμπάο για το έτος 2002

Σύμφωνα με το άρθρο 10 του κανονισμού για την ίδρυση του Οργανισμού, το διοικητικό συμβούλιο εγκρίνει το ετήσιο πρόγραμμα εργασίας του Οργανισμού βάσει σχεδίου που ετοιμάζει ο διευθυντής, ύστερα από διαβουλεύσεις με την Επιτροπή και τη συμβουλευτική επιτροπή.

Το διοικητικό συμβούλιο του Οργανισμού συνεδρίασε στις 6 και 7 Νοεμβρίου 2001, ενώ η επιτροπή δεν μπόρεσε να πραγματοποιήσει την ολομέλειά της τον Οκτώβριο επειδή οι ομάδες εργασίας της δεν είχαν ολοκληρώσει ακόμη τις εργασίες τους.

Κατά την προαναφερόμενη συνεδρίαση, το διοικητικό συμβούλιο του Οργανισμού ενέκρινε συνεπώς το πρόγραμμα εργασίας για το 2002 με την επιφύλαξη της γνωμοδότησης της επιτροπής. Αυτό το πρόγραμμα που υποβλήθηκε στην επιτροπή κατά την 63η ολομέλειά της στις 29 Νοεμβρίου 2001, σχολιάστηκε από τις τρεις ομάδες συμφερόντων, των οποίων οι θέσεις μπορούν να συνοψιστούν ως εξής:

Οι τρεις ομάδες επιμένουν ότι πρέπει να τηρηθεί η διαδικασία που ορίζει ο κανονισμός για την ίδρυση του Οργανισμού, ώστε να μπορεί η επιτροπή να συζητήσει το πρόγραμμα εργασίας του Οργανισμού πριν από την έγκρισή του. Οι τρεις ομάδες εκφράζουν τη συμφωνία τους με το πρόγραμμα του Οργανισμού. Η ομάδα των εργαζομένων ζητεί από την Επιτροπή και από τα κράτη μέλη να εξασφαλίσουν νομική φάση για πρόγραμμα σχετικά με τις ΜΜΕ. Όσον αφορά την ευρωπαϊκή εβδομάδα, τονίζει την απαίτηση για συνολικό προβληματισμό στο πλαίσιο του Οργανισμού.

2.3. Λειτουργικές διαδικασίες

2.3.1. Πρόγραμμα εργασίας για το 2002

έγγραφο 2480/01

Κατά τη συνεδρίαση της 29ης Νοεμβρίου 2001, η επιτροπή ενέκρινε το πρόγραμμα εργασίας της για το 2002, που επεκτείνει κατά ένα έτος το τετραετές κατευθυντήριο πρόγραμμά της.

3. ΔΡΑΣΤΗΡΙΟΤΗΤΕΣ ΤΩΝ ΟΜΑΔΩΝ/ΔΟΜΗ ΣΤΑ ΤΕΛΗ ΤΟΥ ΕΤΟΥΣ

3.1. Ομάδες εργασίας που λειτουργούσαν το 2001 και συνεχίζουν τις εργασίες τους το 2002

3.1.1. Προγραμματισμός

Η ομάδα προγραμματισμού πραγματοποίησε τέσσερις συνεδριάσεις το 2001 για την προετοιμασία των νέων εντολών και την οργάνωση και την παρακολούθηση των εργασιών των ομάδων.

3.1.2. Τυποποίηση

Οι εργασίες της ομάδας αυτής έχουν διαρκή χαρακτήρα. Η επιτροπή δίνει εντολή στην παραπάνω ομάδα να μελετήσει τις εντολές τυποποίησης καθώς υποβάλλονται από την Ευρωπαϊκή Επιτροπή. Η ομάδα ασχολείται επίσης με προβλήματα γενικής φύσης σχετικά με την υγεία και την ασφάλεια στην εργασία στο πλαίσιο της τυποποίησης.

Το 2001 η ομάδα συνεδρίασε δύο φορές και συζήτησε οκτώ σχέδια εντολών στην CEN/CENELEC/ETSI. Ένα σχέδιο γνώμης σχετικά με τα τρία σχέδια εντολής που συζητήθηκαν (βλ. σημείο 2.2.1) υποβλήθηκε στη συμβουλευτική επιτροπή και εγκρίθηκε στις 15 Μαΐου 2001.

3.1.3. Έκθεση σχετικά με τον Ευρωπαϊκό Οργανισμό για την ασφάλεια και την προστασία της υγείας στην εργασία

H ομάδα αυτή, που συγκροτήθηκε το Μάιο του 1999, συνεδρίασε δύο φορές το 2001. Ένα σχέδιο προσωρινής γνώμης σχετικά με την έκθεση για τον Οργανισμό του Μπιλμπάο (βλ. σημείο 2.2.8) υποβλήθηκε στη συμβουλευτική επιτροπή και εγκρίθηκε στις 29 Νοεμβρίου 2001.

Η ομάδα θα συνεχίσει τις εργασίες της το 2002.

3.1.4. Τηλεργασία

Η ομάδα αυτή, που δημιουργήθηκε στις 18 Μαΐου 2000, έχει ως εντολή την προετοιμασία γνώμης της συμβουλευτικής επιτροπής σχετικά με μια ενδεχόμενη κοινοτική δράση όσον αφορά τα ζητήματα υγείας και ασφάλειας που συνδέονται με την τηλεργασία.

Αυτή η ομάδα δεν συνεδρίασε κατά το 2001.

3.1.5. Επαγγελματικές ασθένειες

Η ομάδα αυτή, που δημιουργήθηκε στις 18 Μαΐου 2000, έχει ως εντολή να εκπονήσει γνώμη της συμβουλευτικής επιτροπής σχετικά με τις προτάσεις της Επιτροπής όσον αφορά την ενημέρωση του «Ευρωπαϊκού καταλόγου επαγγελματικών ασθενειών» (παράρτημα I της σύστασης 90/326/ΕΟΚ της Επιτροπής).

Αυτή η ομάδα δεν συνεδρίασε κατά το 2001.

3.1.6. ATEX

Η ομάδα αυτή, που δημιουργήθηκε στις 19 Δεκεμβρίου 2000, έχει ως εντολή να επικουρήσει την Επιτροπή στις εργασίες της προετοιμασίας οδηγού ορθής πρακτικής που θα επιτρέψει στον εργοδότη την επεξεργασία του εγγράφου «έγγραφο σχετικά με την προστασία από τις εκρήξεις» σύμφωνα με το άρθρο 8 της οδηγίας 1999/92/ΕΟΚ «ATEX». Αυτές οι προκαταρκτικές και προπαρασκευαστικές εργασίες θα αναληφθούν μέσω πρόσκλησης υποβολής αιτήσεων. Για το λόγο αυτό, η ομάδα θα συναντηθεί με την Επιτροπή και τον αντισυμβαλλόμενο στις αρχές των εργασιών και κατά την παρουσίαση της ενδιάμεσης και τελικής έκθεσης, έτσι ώστε να υποβάλει σχετική έκθεση στη συμβουλευτική επιτροπή.

Αυτή η ομάδα δεν συνεδρίασε κατά το 2001.

3.2. Δημιουργία ομάδων εργασίας το 2001

Η επιτροπή δημιούργησε 5 ομάδες εργασίας και ενέκρινε την εντολή τους.

3.2.1. Κοινοτική στρατηγική 2002-2006 (έγγραφο 0994/01)

Η εντολή αυτής της ομάδας, που δημιουργήθηκε στις 15 Μαΐου 2001, είναι η εκπόνηση γνώμης της συμβουλευτικής επιτροπής σχετικά με την κοινοτική στρατηγική στον τομέα της υγείας και της ασφάλειας στην εργασία για την περίοδο 2002-2006. Η επιτροπή ανάθεσε αυτό το καθήκον στην ομάδα "Προγραμματισμός".

Το 2001 η ομάδα συνεδρίασε δύο φορές και συνέταξε ένα σχέδιο γνώμης (βλ. σημείο 2.2.5) το οποίο εγκρίθηκε στις 29 Νοεμβρίου 2001, ως προσωρινή εισήγηση της επιτροπής για την εκπόνηση από την Ευρωπαϊκή Επιτροπή της ανακοίνωσης για τη νέα στρατηγική.

Η ομάδα θα συνεχίσει τις εργασίες της το 2002.

3.2.2. Υγεία και ασφάλεια στο νοσηλευτικό τομέα (έγγραφο 2103/1/01)

Σκοπός αυτής της ομάδας, που δημιουργήθηκε στις 29 Νοεμβρίου 2001, είναι να εκπονήσει, βάσει εγγράφου της Επιτροπής όπου προσδιορίζονται οι προτεινόμενες κοινοτικές ενέργειες, γνώμη της συμβουλευτικής επιτροπής σχετικά με τις πιθανές ενέργειες για τη βελτίωση της προστασίας της υγείας και της ασφάλειας των εργαζομένων στο νοσηλευτικό τομέα.

Αυτή η ομάδα δεν συνεδρίασε το 2001.

3.2.3. Αλιεία (έγγραφο 2504/01)

Στις 29 Νοεμβρίου 2001 η συμβουλευτική επιτροπή ενέκρινε την εντολή αυτής της ομάδας, στην οποία ανατέθηκε η παρακολούθηση των εργασιών σχετικά με την ασφάλεια και την υγεία των απασχολουμένων σε αλιευτικές δραστηριότητες κατά την προετοιμασία της νέας κοινής αλιευτικής πολιτικής σε ευρωπαϊκό επίπεδο.

Ειδικότερα, καθήκον αυτής της ομάδας θα είναι η εκπόνηση γνώμης της επιτροπής σχετικά με τις πτυχές της υγείας, ασφάλειας και υγιεινής στις αλιευτικές δραστηριότητες και η παροχή βοήθειας στην Επιτροπή κατά τις προπαρασκευαστικές εργασίες της νέας κοινής πολιτικής στον τομέα αυτό.

Αυτή η ομάδα δεν συνεδρίασε το 2001.

3.2.4. Χημικές ουσίες στο χώρο εργασίας (έγγραφο 2502/1/01)

Βάσει της σύστασης της ομάδας εργασίας "Καθορισμός των επιπέδων έκθεσης στο χώρο εργασίας" (έγγρ. 2105/01), η ομάδα "Προγραμματισμός" πρότεινε τη δημιουργία αυτής της νέας ομάδας, της οποίας η εντολή εγκρίθηκε από την επιτροπή κατά την 63η ολομέλεια στις 29 Νοεμβρίου 2001. Αυτή η ομάδα εργασίας θα πρέπει:

(1) να αναλάβει την εντολή της ομάδας ad hoc " Καθορισμός των επιπέδων έκθεσης στο χώρο εργασίας",

(2) να αναλάβει την εντολή της ομάδας ad hoc "Κατευθυντήριες γραμμές για τους χημικούς παράγοντες",

(3) να εξασφαλίσει την παρακολούθηση των ενεργειών που απορρέουν από την ανακοίνωση της Επιτροπής "Λευκή βίβλος - Στρατηγική για τη μελλοντική πολιτική Στρατηγική για τη μελλοντική πολιτική στον τομέα των χημικών ουσιών" [COM (2001) 88 τελικό],

(4) Να προβλέψει μελλοντικές ενέργειες όσον αφορά τα προβλήματα σχετικά με τους οργανικούς διαλύτες (έγγρ. 1941/01 - Ευρωπαϊκή διάσκεψη σχετικά με τους οργανικούς διαλύτες και το ψυχοργανικό σύνδρομο, Delft, Κάτω Χώρες, 10 Δεκεμβρίου 1999).

Αυτή η ομάδα δεν συνεδρίασε το 2001.

3.3. Διάλυση ομάδων εργασίας

Η επιτροπή αποφάσισε να καταργήσει τρεις ομάδες που ολοκλήρωσαν τις εργασίες τους.

3.3.1. Πολυεπιστημονικές υπηρεσίες προστασίας και πρόληψης / Ιατρική επίβλεψη των εργαζομένων

Αυτή η ομάδα, που δημιουργήθηκε το Νοέμβριο του 1996, συνεδρίασε πολλές φορές το 2000. Στην τελευταία συνεδρίασή της, στις 20 Φεβρουαρίου 2001, μια ομάδα σύνταξης περιορισμένης σύνθεσης εκπόνησε ένα τελικό σχέδιο γνώμης, το οποίο ενέκρινε η επιτροπή κατά την 62η ολομέλειά της. Η ομάδα καταργήθηκε επισήμως στις 15 Μαΐου 2001.

3.3.2. Μυοσκελετικές διαταραχές

Αυτή η ομάδα, που δημιουργήθηκε στις 6 Μαΐου 1999, συνεδρίασε για τελευταία φορά στις 13 Μαρτίου 2001 και κατόπιν εκπονήθηκε σχέδιο γνώμης. Ύστερα από την έγκριση της γνώμης από την επιτροπή, η ομάδα διαλύθηκε στις 15 Μαΐου 2001.

3.3.3. Καθορισμός επιπέδων έκθεσης

Αυτή η ομάδα, που δημιουργήθηκε στις 27 Οκτωβρίου 1999, συνεδρίασε τέσσερις φορές το 2001 και υπέβαλε δύο σχέδια γνώμης στη συμβουλευτική επιτροπή, τα οποία εγκρίθηκαν στις 15 Μαΐου 2001 και στις 29 Νοεμβρίου 2002 αντίστοιχα (βλ. σημεία 2.2.3 και 2.2.6).

Στο πλαίσιο της αξιολόγησης των καθηκόντων που ανατέθηκαν στις ομάδες εργασίας που εργάζονται στον τομέα των κοινοτικών πολιτικών σχετικά με τις χημικές ουσίες -- δηλαδή τις ομάδες "Καθορισμός των επιπέδων έκθεσης" και "Κατευθυντήριες γραμμές σχετικά με τους χημικούς παράγοντες" -- η συμβουλευτική επιτροπή αποφάσισε, κατά την 63η ολομέλειά της στις 29 Νοεμβρίου 2001, τη δημιουργία νέας ομάδας "Χημικές ουσίες στο χώρο εργασίας", η οποία θα πρέπει να αναλάβει, μεταξύ άλλων, τις εντολές των δύο υφιστάμενων ομάδων στον τομέα αυτό. Ύστερα από την έγκριση της νέας εντολής (βλ. σημείο 3.2.4), η ομάδα "Καθορισμός των επιπέδων έκθεσης" διαλύθηκε επισήμως στις 29 Νοεμβρίου 2001.

3.3.4. Κατευθυντήριες γραμμές σχετικά με τις χημικές ουσίες

Η ομάδα αυτή, που δημιουργήθηκε στις 6 Μαΐου 1999, είναι επιφορτισμένη με τη σύνταξη, για λογαριασμό της συμβουλευτικής επιτροπής, μιας γνώμης σχετικά με έγγραφο προσανατολισμού για τα θέματα που περιέχονται στα άρθρα 3, 4, 5 και 6 και στο παράρτημα II, σημείο 1, της οδηγίας 98/24/ΕΚ του Συμβουλίου της 7ης Απριλίου 1998, σχετικά με την προστασία της υγείας και της ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες. Αυτή η ομάδα δεν συνεδρίασε το 2001.

Η ομάδα διαλύθηκε επισήμως στις 29 Νοεμβρίου 2001, ύστερα από την επίσημη ανάληψη της εντολής της στο πλαίσιο των καθηκόντων της νέας ομάδα εργασίας "Χημικές ουσίες στο χώρο εργασίας".

3.3.5. Πρόληψη της βίας στο χώρο εργασίας

Αυτή η ομάδα, που δημιουργήθηκε στις 29 Οκτωβρίου 1997, συνεδρίασε δύο φορές το 2001. Υπέβαλε ένα σχέδιο γνώμης στην επιτροπή κατά την 63η ολομέλειά της. Ύστερα από την έγκριση της γνώμης αυτής, η ομάδα διαλύθηκε στις 29 Νοεμβρίου 2001.

4. ΣΥΝΕΡΓΑΣΙΑ ΜΕ ΑΛΛΟΥΣ ΟΡΓΑΝΙΣΜΟΥΣ

4.1. Μόνιμο Όργανο

Το Μόνιμο Όργανο για την Ασφάλεια και την Υγιεινή στα Ανθρακωρυχεία και στις άλλες Εξορυκτικές Βιομηχανίες έχει ως κύρια αποστολή να παρακολουθεί την εξέλιξη της ασφάλειας και της υγιεινής στις εξορυκτικές βιομηχανίες, να υποβάλλει στις κυβερνήσεις των κρατών μελών πρακτικές προτάσεις βελτίωσης στο χώρο εργασίας και να προωθεί την ανταλλαγή χρήσιμων πληροφοριών.

Από το 1994 εκπρόσωποι του Μόνιμου Οργάνου συμμετέχουν στις συνεδριάσεις της επιτροπής ως παρατηρητές. Ομοίως, εκπρόσωποι της επιτροπής προσκαλούνται στις συνεδριάσεις ολομέλειας του Μόνιμου Οργάνου (δύο παρατηρητές ανά ομάδα συμφερόντων). Η διαδικασία αυτή εγγυάται καλύτερη ροή των πληροφοριών ανάμεσα στα δύο όργανα. Η πείρα που έχει αποκτηθεί μέχρι σήμερα αποκαλύπτει την ύπαρξη κοινών σημείων, όμως ενισχύεται η εντύπωση ότι πρόκειται για δύο διαφορετικά όργανα. Το Μόνιμο Όργανο είναι ουσιαστικά ένα τεχνικό όργανο το οποίο ασχολείται με προβλήματα ασφάλειας που αντιμετωπίζουν ειδικά οι εξορυκτικές βιομηχανίες. Οι συγκεκριμένες τεχνικές πλευρές έχουν πρωτεύουσα θέση στις εργασίες του οργάνου αυτού, ενώ αντίθετα η συμβουλευτική επιτροπή είναι επιπλέον αρμόδια να συζητά τα θεμελιώδη θέματα ασφάλειας και προστασίας της υγείας στο χώρο εργασίας.

4.2. Επιτροπή ανώτερων επιθεωρητών εργασίας

Η επιτροπή ανώτερων επιθεωρητών εργασίας, που ιδρύθηκε από την Ευρωπαϊκή Επιτροπή με την απόφαση 95/319/ΕΚ της 12ης Ιουλίου 1995, αποτελείται από δύο μέλη-εκπροσώπους των υπηρεσιών επιθεώρησης εργασίας από κάθε κράτος μέλος με πρόεδρο εκπρόσωπο της Ευρωπαϊκής Επιτροπής.

Η επιτροπή αυτή υποβάλλει ετήσια έκθεση στην Ευρωπαϊκή Επιτροπή σχετικά με τις δραστηριότητές της και κυρίως σχετικά με κάθε πρόβλημα που συνδέεται με την εφαρμογή ή τον έλεγχο της εκτέλεσης του παράγωγου κοινοτικού δικαίου για την υγεία και την ασφάλεια στο χώρο εργασίας. Η Ευρωπαϊκή Επιτροπή διαβιβάζει την έκθεση αυτή στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στη συμβουλευτική επιτροπή για την Ασφάλεια, την Υγιεινή και την Προστασία της Υγείας στο χώρο εργασίας.

4.3. Επιστημονική επιτροπή για τα όρια επαγγελματικής έκθεσης σε χημικούς παράγοντες

Αυτή η επιστημονική επιτροπή, η οποία ιδρύθηκε ύστερα από αίτημα του Συμβουλίου με την απόφαση 95/320/ΕΚ της Ευρωπαϊκής Επιτροπής της 12ης Ιουλίου 1995, είναι επιφορτισμένη να μελετά τις επιδράσεις των χημικών παραγόντων στην υγεία των εργαζομένων κατά την εργασία. Οι εργασίες της παρακολουθούνται από τη συμβουλευτική επιτροπή και συγκεκριμένα από την ομάδα εργασίας «Καθορισμός των επιπέδων έκθεσης» στο πλαίσιο της εκπόνησης των γνωμών της επί των σχεδίων προτάσεων οδηγιών της Ευρωπαϊκής Επιτροπής για την έκδοση οριακών τιμών επαγγελματικής έκθεσης στο πλαίσιο της οδηγίας του Συμβουλίου 98/24/ΕΚ.

4.4. Κοινωνικοί εταίροι

Ένας εκπρόσωπος της Ευρωπαϊκής Συνομοσπονδίας Συνδικαλιστικών Οργανώσεων (CES) και ένα μέλος της Ένωσης Συνομοσπονδιών Βιομηχανίας και Εργοδοτών της Ευρώπης (UNICE) καλούνται να παρευρίσκονται στις συνεδριάσεις της επιτροπής.

4.5. Τεχνικό συνδικαλιστικό γραφείο

To ευρωπαϊκό τεχνικό συνδικαλιστικό γραφείο για την υγεία και την ασφάλεια (BTS) δημιουργήθηκε το 1989 από την CES, για να μπορεί να παρακολουθεί στενά την εξέλιξη των τεχνικών εργασιών των οργανισμών τυποποίησης. Το BTS, που δημιουργήθηκε με την υποστήριξη του Ευρωπαϊκού Κοινοβουλίου το οποίο ενέγραψε κονδύλιο στον προϋπολογισμό του 1989, υπέγραψε το ίδιο έτος πολυετή σύμβαση με την Ευρωπαϊκή Επιτροπή. Το BTS εκπονεί μελέτες και παρέχει πληροφορίες σε άμεση σχέση με τις εργασίες εναρμόνισης και ευρωπαϊκής τυποποίησης στον τομέα της ασφάλειας και της υγείας στο χώρο εργασίας και με την ομάδα εργασίας «Τυποποίηση» της επιτροπής. Εκπρόσωπος του ΔΓΕ καλείται να παρευρίσκεται στις συνεδριάσεις της επιτροπής.

4.6. Διεθνές Γραφείο Εργασίας (ΔΓΕ)

Εκπρόσωπος του ΔΓΕ καλείται να παρευρίσκεται στις συνεδριάσεις της επιτροπής.

4.7. Ευρωπαϊκό Ίδρυμα

Ένας εκπρόσωπος του Ευρωπαϊκού Ιδρύματος για τη Βελτίωση των Συνθηκών Διαβίωσης προσκαλείται στις συνεδριάσεις της επιτροπής όπου παρουσιάζει, μεταξύ άλλων, το πρόγραμμα εργασίας του Ιδρύματος.

4.8. Ευρωπαϊκός Οργανισμός για την ασφάλεια και την υγεία στην εργασία

Ο οργανισμός αυτός, σύμφωνα με την απόφαση για την ίδρυσή του, υποβάλλει στην επιτροπή το ετήσιο πρόγραμμα εργασίας του και την ετήσια έκθεσή του.

ΠΑΡΑΡΤΗΜΑ Α

ΑΠΟΦΑΣΗ ΤΟΥ ΣΥΜΒΟΥΛΙΟΥ

ΝΟΜΙΚΗ ΒΑΣΗ

(Απόσπασμα)

Aπόφαση του Συμβουλίου της 27ης Ιουνίου 1974 περί συστάσεως συμβουλευτικής επιτροπής για την ασφάλεια, την υγιεινή και την προστασία της υγείας στον τόπο εργασίας (αποσπάσματα):

«Το Συμβούλιο των Ευρωπαϊκών Κοινοτήτων (...), εκτιμώντας ότι πρέπει να προβλεφθεί ένας μόνιμος οργανισμός επιφορτισμένος να επικουρεί την Επιτροπή στην προετοιμασία και στην πραγματοποίηση των δραστηριοτήτων στους τομείς της ασφάλειας, της υγιεινής και της προστασίας της υγείας στον τόπο της εργασίας και να διευκολύνει τη συνεργασία μεταξύ των εθνικών διοικήσεων και των συνδικαλιστικών οργανώσεων εργαζομένων και εργοδοτών...

ΑΠΟΦΑΣΙΖΕΙ

Άρθρο 1 :

Συνιστάται Συμβουλευτική Επιτροπή για την Ασφάλεια, την Υγιεινή και την Προστασία της Υγείας στον Τόπο Εργασίας, η οποία καλείται στο εξής «επιτροπή».

Άρθρο 2 : Η επιτροπή είναι επιφορτισμένη να επικουρεί την Επιτροπή στην προετοιμασία και την πραγματοποίηση των δραστηριοτήτων στους τομείς της ασφάλειας, της υγιεινής και της προστασίας της υγείας στον τόπο της εργασίας.

Άρθρο 3 :

1. Η επιτροπή συντάσσει κάθε χρόνο έκθεση δραστηριοτήτων.

2. Η Επιτροπή διαβιβάζει την έκθεση αυτή στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στη Συμβουλευτική Επιτροπή της Ευρωπαϊκής Κοινότητος Άνθρακος και Χάλυβος.

Άρθρο 4 :

1. Η επιτροπή αποτελείται από (.) τακτικά μέλη, ήτοι για κάθε κράτος μέλος από δύο εκπροσώπους της Κυβερνήσεως, δύο εκπροσώπους των συνδικαλιστικών οργανώσεων των εργαζομένων και δύο εκπροσώπους των συνδικαλιστικών οργανώσεων των εργοδοτών.

2. Για κάθε ένα από τα τακτικά μέλη διορίζεται ένα αναπληρωματικό μέλος. (....)

3. Τα τακτικά και τα αναπληρωματικά μέλη της επιτροπής διορίζονται από το Συμβούλιο που καταβάλλει προσπάθεια, όσον αφορά τους εκπροσώπους των συνδικαλιστικών οργανώσεων εργαζομένων και εργοδοτών, να επιτύχει στη σύνθεση της επιτροπής δίκαιη εκπροσώπηση των διαφόρων ενδιαφερομένων τομέων της οικονομίας.

4. Ο κατάλογος των τακτικών και των αναπληρωματικών μελών δημοσιεύεται από το Συμβούλιο στην Επίσημη Εφημερίδα των Ευρωπαϊκών Κοινοτήτων για ενημέρωση.

Άρθρο 5 :

1. Η διάρκεια της θητείας των τακτικών και των αναπληρωματικών μελών είναι τρία έτη και είναι ανανεώσιμη. Η εντολή γίνεται δεκτή.

Άρθρο 6 :

1. Η προεδρία της επιτροπής ασκείται από μέλος της Επιτροπής ή, σε περίπτωση κωλύματος και εκτάκτως, από υπάλληλο της Επιτροπής διοριζόμενο από αυτήν. Ο πρόεδρος δεν ψηφίζει.

2. Η επιτροπή συνέρχεται κατόπιν συγκλήσεως του προέδρου της, είτε κατόπιν πρωτοβουλίας του ιδίου είτε κατόπιν αιτήσεως του ενός τρίτου τουλάχιστον των μελών.

4. Η επιτροπή δύναται να συνιστά ομάδες εργασίας που προεδρεύονται από μέλος της επιτροπής. Οι ομάδες αυτές υποβάλλουν τα αποτελέσματα των εργασιών τους υπό μορφή εκθέσεων κατά τη διάρκεια συνεδριάσεως της επιτροπής.

5. Οι εκπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις της επιτροπής και των ομάδων εργασίας. Οι υπηρεσίες της Επιτροπής καλύπτουν τις ανάγκες της γραμματείας της επιτροπής και των ομάδων εργασίας.

Άρθρο 7 :

1. Η επιτροπή αποφαίνεται έγκυρα όταν είναι παρόντα τα δύο τρίτα των μελών της.

Άρθρο 8 :

Η επιτροπή καταρτίζει τον εσωτερικό κανονισμό της, ο οποίος αρχίζει να ισχύει κατόπιν εγκρίσεως από το Συμβούλιο με γνώμη της Επιτροπής.

ΠΑΡΑΡΤΗΜΑ Β :

ΣΥΝΘΕΣΗ ΤΗΣ ΕΠΙΤΡΟΠΗΣ ΤΟ 2001

I. ΕΚΠΡΟΣΩΠΟΙ ΤΩΝ ΚΥΒΕΡΝΗΣΕΩΝ

α) Τακτικά μέλη

>ΘΕΣΗ ΠIΝΑΚΑ>

β) Αναπληρωματικά μέλη

>ΘΕΣΗ ΠIΝΑΚΑ>

II. ΕΚΠΡΟΣΩΠΟΙ ΤΩΝ ΣΥΝΔΙΚΑΛΙΣΤΙΚΩΝ ΟΡΓΑΝΩΣΕΩΝ

α) Τακτικά μέλη

>ΘΕΣΗ ΠIΝΑΚΑ>

β) Αναπληρωματικά μέλη

>ΘΕΣΗ ΠIΝΑΚΑ>

III. ΕΚΠΡΟΣΩΠΟΙ ΕΡΓΟΔΟΤΙΚΩΝ ΟΡΓΑΝΩΣΕΩΝ

α) Τακτικά μέλη

>ΘΕΣΗ ΠIΝΑΚΑ>

β) Αναπληρωματικά μέλη

>ΘΕΣΗ ΠIΝΑΚΑ>

ΠΑΡΑΡΤΗΜΑ Γ

ΟΜΑΔΕΣ ΕΡΓΑΣΙΑΣ 2001

ΠΡΟΓΡΑΜΜΑΤΙΣΜΟΣ

Πρόεδρος : κ. Felipe MANZANO (ΕΡΓΟΔ)

Αντιπρόεδρος : κ. Marc BOISNEL (ΚΥΒ)

Εισηγητής : κ. Maurice SEDES (ΕΡΓΑΖ)

>ΘΕΣΗ ΠIΝΑΚΑ>

Αρμόδιος υπάλληλος της Επιτροπής : κ. A. CAMMAROTA - Τηλ. 34515

ΚΑΘΟΡΙΣΜΟΣ ΕΠΙΠΕΔΩΝ ΕΚΘΕΣΗΣ

Πρόεδρος : κ. Marcel WILDERS (ΕΡΓΑΖ)

Αντιπρόεδρος : κα Carole SULLIVAN (GOV)

Εισηγητής : κ. Jos BORMANS (ΕΡΓΟΔ)

>ΘΕΣΗ ΠIΝΑΚΑ>

Αρμόδιοι υπάλληλοι της Επιτροπής : κ. A. Αγγελίδης - Τηλ. 33747 και Δρ. ARESINI - Τηλ.: 32260

ΤΥΠΟΠΟΙΗΣΗ

Πρόεδρος : κ. Paul WEBER (ΚΥΒ)

Αντιπρόεδρος : κ. Tom MELLISH (ΕΡΓΑΖ)

Εισηγητής : κ. Franco GIUSTI (ΕΡΓΟΔ)

>ΘΕΣΗ ΠIΝΑΚΑ>

Άλλοι εμπειρογνώμονες:

κ. B. J. MERTENS / CENELEC

κ. Andrι PLISSART, CEN

Αρμόδιος υπάλληλος της Επιτροπής : κ. A. LOMMEL - Τηλ. 33871

BIA ΣΤΗΝ ΕΡΓΑΣΙΑ

Πρόεδρος : κα Raili PERIMΔKI (ΕΡΓΑΖ)

Αντιπρόεδρος : κα Natascha WALTKE (ΕΡΓΟΔ)

Εισηγητής : κα Giovanna ROCCA-ERCOLI (ΚΥΒ)

>ΘΕΣΗ ΠIΝΑΚΑ>

Αρμόδιος υπάλληλος της Επιτροπής : Δρ. F. J. Alvarez HIDALGO - Τηλ. 34547

«ΕΚΘΕΣΗ ΣΧΕΤΙΚΑ ΜΕ ΤΟΝ ΕΥΡΩΠΑΪΚΟ ΟΡΓΑΝΙΣΜΟ ΓΙΑ ΤΗΝ ΑΣΦΑΛΕΙΑ ΚΑΙ ΤΗΝ ΠΡΟΣΤΑΣΙΑ ΤΗΣ ΥΓΕΙΑΣ ΣΤΗΝ ΕΡΓΑΣΙΑ»

Πρόεδρος : κ. Marc BOISNEL (ΚΥΒ)

Αντιπρόεδρος : κ. Tony BRISCOE (ΕΡΓΟΔ)

Εισηγητής : κ. Jan Toft RASMUSSEN (ΕΡΓΑΖ)

>ΘΕΣΗ ΠIΝΑΚΑ>

Αρμόδιος υπάλληλος της Επιτροπής : M. A. LOMMEL - Τηλ. 33871

ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΟΥΣ ΧΗΜΙΚΟΥΣ ΠΑΡΑΓΟΝΤΕΣ

Πρόεδρος : κ. Sven BERGSTRΦM (ΕΡΓΑΖ)

Αντιπρόεδρος : κ. Bent Horn ANDERSEN (ΚΥΒ)

Εισηγητής : κ. Patrick LEVY (ΕΡΓΑΖ)

>ΘΕΣΗ ΠIΝΑΚΑ>

Αρμόδιος υπάλληλος της Επιτροπής : M. A. ANGELIDIS - Τηλ. 33747

ΤΗΛΕΡΓΑΣΙΑ

Πρόεδρος : κ. Alexander HEIDER (ΕΡΓΑΖ)

Αντιπρόεδρος : κ. Alvaro DURAO (ΚΥΒ)

Εισηγητής : κ. J.J.H. KONING (ΕΡΓΟΔ)

>ΘΕΣΗ ΠIΝΑΚΑ>

Αρμόδιος υπάλληλος της Επιτροπής :

ΕΠΑΓΓΕΛΜΑΤΙΚΕΣ ΑΣΘΕΝΕΙΕΣ

Πρόεδρος : κ. Eric JANNERFELDT (ΕΡΓΟΔ)

Αντιπρόεδρος : κα Maud VALAT-TADDEI (ΚΥΒ)

Εισηγητής : κ. Owen TUDOR / UK (ΕΡΓΑΖ)

>ΘΕΣΗ ΠIΝΑΚΑ>

Αρμόδιος υπάλληλος της Επιτροπής : Dr F.J. ALVAREZ HIDALGO - Τηλ. 34547

atex

Πρόεδρος : κ. Mario ALVINO (ΚΥΒ)

Αντιπρόεδρος : M Torben JEPSEN (ΕΡΓΟΔ)

Εισηγητής : κ. Maurice SEDES (ΕΡΓΑΖ)

>ΘΕΣΗ ΠIΝΑΚΑ>

Αρμόδιος υπάλληλος της Επιτροπής : κ. A. FUENTE MARTIN - Τηλ. 32739

ΠΟΛΥΕΠΙΣΤΗΜΟΝΙΚΕΣ ΥΠΗΡΕΣΙΕΣ ΚΑΙ ΙΑΤΡΙΚΗ ΕΠΙΒΛΕΨΗ

ΟΜΑΔΑ ΣΥΝΤΑΞΗΣ

>ΘΕΣΗ ΠIΝΑΚΑ>

Αρμόδιοι υπάλληλοι της Επιτροπής : Δρ. F. ALVAREZ HIDALGO - Τηλ. 34547 και Δρ. G. AresinI - Τηλ. 32260

Μυοσκελετικές διαταραχές

Πρόεδρος : κ. Patrick LEVY (ΕΡΓΟΔ)

Αντιπρόεδρος : κα Fiona MURIE (ΕΡΓΑΖ)

Εισηγητής : κ. Malcolm DARVILL (ΚΥΒ)

>ΘΕΣΗ ΠIΝΑΚΑ>

Αρμόδιοι υπάλληλοι της Επιτροπής : Δρ. ALVAREZ HIDALGO - Τηλ. 34547 και Δρ. G. ARESINI - Tιl 32260

ΠΑΡΑΡΤΗΜΑ Δ

ΧΡΟΝΟΔΙΑΓΡΑΜΜΑ 2001

>ΘΕΣΗ ΠIΝΑΚΑ>